Introduzzjoni Il-Kunsill iqis li l-baġit għall-2018 għandu jipprovdi riżorsi adatti biex ikomplu jiġu appoġġati l-prijoritajiet tradizzjonali u li qed jevolvu fi ħdan l-Unjoni, jiġifieri l-irkupru tal-ekonomija Ewropea, l-indirizzar tal-isfidi umanitarji u ta' sigurtà kemm fi ħdan kif ukoll barra mill-fruntieri tal-UE u li jiġu onorati l-impenji li diġà saru skont il-perijodi ta' programmar attwali u preċedenti. Il-Kunsill ifakkar fil-prinċipju ta' solidarjetà u jissottolinja li użu trasparenti u effettiv tal-baġit tal-UE ser jikkontribwixxi għall-materjalizzazzjoni tal-objettivi tal-Unjoni u biex terġa' tinkiseb il-kredibilità tal-Unjoni maċ-ċittadini Ewropej. Il-proċedura baġitarja għall-2018 x'aktarx li sseħħ f'kuntest ta' limitazzjonijiet baġitarji f'diversi Stati Membri. Għaldaqstant, il-Kunsill jaċċentwa l-ħtieġa li tittejjeb il-prevedibbiltà tal-kontribuzzjonijiet tal-Istati Membri għall-baġit tal-Unjoni. Il-Kunsill iqis li l-baġit tal-UE għandu jfittex li tingħata spinta lit-tkabbir, jippromwovi x-xogħol u joħloq impjiegi ġodda, isaħħaħ il-koeżjoni effettiva tal-UE, irawwem il-kompetittività u jindirizza l-kriżijiet tal-migrazzjoni u tas-sigurtà, filwaqt li jżomm dixxiplina baġitarja fil-livelli kollha. Dan jista' jintlaħaq permezz tal-prijoritizzazzjoni tal-objettivi, flimkien mal-allokazzjoni tar-riżorsi disponibbli għall-programmi u l-azzjonijiet li jikkontribwixxu l-aktar biex jintlaħqu dawn l-għanijiet. Il-Kunsill jistieden lill-Kummissjoni tippreżenta baġit konformi mal-objettivi msemmija hawn fuq, li jinkludi enfasi fuq l-oqsma li jagħtu valur miżjud tal-UE. Elementi prinċipali tal-baġit għall-2018 Il-Kunsill itenni l-ħtieġa għal baġit realistiku li jirrispetta l-prinċipji ta' ġestjoni finanzjarja tajba u tal-annwalità. Il-livelli tal-approprjazzjonijiet ta' impenn u ta' pagament għandhom jinżammu taħt kontroll strett u jkunu bbażati fuq ħtiġijiet reali. Il-livell ta' approprjazzjonijiet ta' pagament għandu jkun adegwat u jirrifletti l-profili ta' pagament tal-programmi kollha u b'enfasi ċara fuq il-ħtiġijiet mistennija għall-perijodu ta' programmar attwali. Il-Kunsill jenfasizza li l-baġit għall-2018 u l-għodod baġitarji korrettivi għandhom jirrispettaw b'mod strett il-limiti massimi rilevanti f'konformità mar-Regolament dwar il-qafas finanzjarju pluriennali (QFP) għall-perijodu 2014-2020 . Barra minn hekk, il-Kunsill itenni l-ħtieġa li jitħallew biżżejjed marġnijiet taħt il-limiti massimi sabiex ikunu jistgħu jiġu indirizzati avvenimenti mhux previsti. Il-Kunsill jilqa' b'sodisfazzjoni l-eliminazzjoni gradwali tal-akkumulazzjoni ta' kontijiet mhux imħallsa mill-perijodu ta' programmazzjoni preċedenti. Huwa jappella lill-Kummissjoni biex tkompli bil-monitoraġġ tal-implimentazzjoni tal-programmi 2014-2020 sabiex tkun żgurata progressjoni ordnata tal-approprjazzjonijiet ta' pagament b'konsistenza mal-approprjazzjonijiet ta' impenn awtorizzati, u b'hekk tkun antiċipata l-akkumulazzjoni ta' kontijiet pendenti mhux imħallsa. Il-Kunsill jistenna li l-Kummissjoni tagħmel kull sforz biex timplimenta l-baġit skont l-allokazzjonijiet maqbula fil-baġit annwali, inkluż ir-rikors għal ridistribuzzjonijiet meta jkun xieraq. Għodod baġitarji korrettivi, bħal baġits emendatorji, għandhom jintużaw mill-inqas u f'konformità mar-Regolament Finanzjarju . Il-Kunsill jinkoraġġixxi lill-Kummissjoni biex tkompli tirrazzjonalizza l-preżentazzjoni ta' abbozzi ta' baġits emendatorji biex b'hekk tikkontribwixxi fiż-żieda tal-prevedibbiltà fi ħdan iċ-ċiklu baġitarju. Jekk jirriżulta li jkunu meħtieġa miżuri korrettivi, il-Kunsill jirriafferma l-impenn tiegħu li jieħu pożizzjoni dwar abbozzi ta' baġits emendatorji malajr kemm jista' jkun. Bħal fis-snin preċedenti, il-Kunsill jappella lill-Kummissjoni biex fl-abbozz ta' baġit tagħha u waqt il-proċess baġitarju kollu tagħti previżjonijiet ta' kwalità għolja li jikkonċernaw kemm id-dħul kif ukoll in-nefqa, flimkien ma' informazzjoni f'waqtha, preċiża u trasparenti dwar is-suppożizzjonijiet sottostanti u ċifri baġitarji . Previżjonijiet affidabbli u preċiżi dwar is-sorsi kollha ta' dħul u dwar l-implimentazzjoni tal-passat u dik mistennija huma kruċjali sabiex jiġi evitat l-ibbaġitjar nieqes jew żejjed, kif ukoll riporti eċċessivi u mhux ġustifikati. Dan jippermetti wkoll li l-Parlament Ewropew u l-Kunsill ikunu jistgħu jivvalutaw kwalunkwe talba possibbli għal approprjazzjonijiet addizzjonali jew ir-ridistribuzzjoni ta' riżorsi eżistenti. Abbozz ta' baġit preċiż huwa essenzjali sabiex l-Istati Membri jkunu jistgħu jantiċipaw il-livell tal-kontribuzzjonijiet tagħhom għall-baġit tal-Unjoni bi preċiżjoni ta' livell għoli. F'dan il-kuntest, il-Kunsill jappella lill-atturi kollha, b'mod partikolari lill-Kummissjoni, biex jieħdu miżuri xierqa sabiex jiġu evitati sejħiet mhux mistennijin għal kontribuzzjonijiet addizzjonali mill-Istati Membri, speċjalment meta l-impatt fuq il-baġits nazzjonali jista' jkun għoli. Il-Kunsill ifakkar fil-prinċipju tal-unità tal-baġit u jappella lill-Kummissjoni biex tipprovdi l-mezzi finanzjarji meħtieġa sabiex jiġu implimentati l-politiki tal-Unjoni fi ħdan il-baġit tal-UE. Il-Kunsill jemmen li trasparenza sħiħa fir-rigward tad-dħul assenjat hija kruċjali għall-ġestjoni finanzjarja tajba tal-fondi tal-Unjoni. Huwa jappella lill-istituzzjonijiet, lill-aġenziji u lill-korpi l-oħra kollha biex ikomplu jipprovdu l-informazzjoni rilevanti kollha fil-pront u b'mod regolari. Il-Kunsill ifakkar li l-multi, il-penali u l-imgħax dovuti kollha imposti mill-Kummissjoni għandhom ikunu rreġistrati b'mod trasparenti bħala dħul tal-baġit f'konformità mad-dispożizzjonijiet tar-Regolament Finanzjarju. Il-Kunsill ser ikompli jissorvelja l-livell ta' impenji pendenti (RAL) . Huwa jappella lill-Kummissjoni biex tkompli tissorvelja l-evoluzzjoni tar-RAL skont l-intestatura u l-programm fuq bażi regolari u ssolvihom jew tiddiżimpenjahom mingħajr dewmien u f'konformità mar-regoli rilevanti. Fit-tħejjija tal-abbozz ta' baġit, il-Kummissjoni għandha tieħu kont tar-relazzjoni mill-qrib bejn il-livelli ta' impenji u ta' pagament, il-volum ta' impenji pendenti, il-ħtieġa li jiġu rrispettati l-limiti massimi tal-QFP, il-kapaċità ta' assorbiment u r-rati ta' implimentazzjoni tal-passat. Kwistjonijiet speċifiċi Dokumenti baġitarji komprensivi Il-Kunsill jinkoraġġixxi lill-Kummissjoni biex ittejjeb b'mod kontinwu l-kontenut tad-dokumenti baġitarji tagħha sabiex tagħmilhom aktar sempliċi, konċiżi u trasparenti, li jiġġustifikaw b'mod ċar l-approprjazzjonijiet mitluba, inkluż ir-riperkussjoni tagħhom f'termini ta' profili ta' pagament għas-snin ta' wara sal-2020 u lil hinn. F'dan il-kuntest, il-Kunsill jistieden lill-Kummissjoni biex takkumpanja kwalunkwe proposta li timmodifika l-livell miftiehem ta' approprjazzjonijiet ta' impenn bl-impatt korrispondenti f'termini ta' pagamenti matul il-perijodi ta' programmazzjoni attwali u li jmiss. Il-Kunsill jirrikonoxxi l-utilità tas-sistema ta' "Monitoraġġ u Tbassir Attivi għall-Implimentazzjoni tal-Baġit", bil-għan li, fost l-oħrajn, tevita l-possibbiltà taż-żieda ta' akkumulazzjoni eċċessiva. Huwa jfakkar li dan l-eżerċizzju ta' rappurtar għandu jinkludi t-tbassir ta' pagament aġġornat b'mod regolari biex jiġi diskuss f'laqgħat interistituzzjonali speċifiċi, f'konformità mal-punt 36§3 tal-Anness għall-Ftehim Interistituzzjonali dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (FII) Il-Kunsill jistieden lill-Kummissjoni biex mal-abbozz ta' baġit tannessa lista komprensiva ta' proposti tal-Kummissjoni li għadhom ma ġewx adottati u li għandhom impatt potenzjali fuq il-baġit, inkluż il-livell ta' approprjazzjonijiet ikkonċernat, skont il-linja baġitarja. Il-Kunsill jistieden ukoll lill-Kummissjoni biex takkumpanja l-abbozz ta' baġit b'tabella komprensiva għas-sena 2018 li tikkonsolida stima tat-tipi kollha ta' dħul assenjat intern skont il-linja baġitarja, kif ukoll ħarsa ġenerali tal-multi li x'aktarx jiġu rreġistrati bħala dħul tal-baġit. Il-Kunsill jilqa' b'sodisfazzjon il-prattika tajba li ma' kull proposta għal trasferiment ta' approprjazzjonijiet relatata ma' mobilizzazzjoni tal-Fond Ewropew ta' Aġġustament għall-Globalizzazzjoni u r-Riżerva ta' Għajnuna f'Emerġenza ikun hemm aġġornament tal-livell ta' implimentazzjoni tal-ammonti annwali massimi stabbiliti għall-istrument speċjali fis-sena finanzjarja. Bl-istess mod, il-Kunsill jistieden lill-Kummissjoni biex tipprovdi aġġornament regolari dwar il-livell ta' implimentazzjoni ta' ħlasijiet bil-quddiem relatati mal-Fond ta' Solidarjetà tal-Unjoni Ewropea. Meta jipproponi l-mobilizzazzjoni ta' strument speċjali, il-Kunsill jistieden lill-Kummissjoni biex fil-proposta tagħha tinkludi aġġornament tal-livell ta' implimentazzjoni kemm tal-approprjazzjonijiet ta' impenn u kif ukoll ta' pagament tal-istrument speċjali rispettiv. Il-Kunsill jissottolinja li d-dikjarazzjonijiet tal-programm ta' kwalità għolja u l-informazzjoni finanzjarja f'waqtha dwar il-proposti ta' nfiq huma kruċjali biex il-Parlament Ewropew u l-Kunsill jistabbilixxu, jikkonfermaw jew jimmodifikaw il-prijoritajiet baġitarji. Id-dikjarazzjonijiet tal-programm għandhom, b'mod partikolari, jiffukaw fuq l-informazzjoni dwar il-prestazzjoni u l-modi li jtejbuha, inkluż ir-riżultati miksuba, fuq il-ġustifikazzjoni għal-livell ta' approprjazzjonijiet mitluba, u fuq il-valur miżjud ta' attivitajiet tal-UE. Din l-analiżi għandha tkun marbuta b'mod ċar mal-linji baġitarji rilevanti sabiex jiġi appoġġat il-proċess tat-teħid ta' deċiżjonijiet baġitarji. Kooperazzjoni interistituzzjonali matul il-proċedura baġitarja Il-Kunsill iħeġġeġ lill-istituzzjonijiet kollha biex jikkollaboraw b'mod effiċjenti u kostruttiv, sabiex jagħtu lok għal proċedura baġitarja mingħajr xkiel u għall-istabbiliment tal-baġit għall-2018 skont l-iskadenzi stabbiliti mit-Trattat dwar il-Funzjonament tal-Unjoni Ewropea (TFUE) u f'konformità mad-dispożizzjonijiet tal-FII. Il-Kunsill jappella lill-Kummissjoni biex tiżgura l-preżentazzjoni f'waqtha tad-dikjarazzjoni tal-istimi għall-2018, li tippermetti li kull istituzzjoni jkollha biżżejjed ħin biex twettaq analiżi teknika dettaljata tal-istimi disseminati u biex tħejji bir-reqqa l-pożizzjoni tagħha f'konformità ma' kalendarju prammatiku maqbul. Il-Kunsill jenfasizza l-ħtieġa li tiġi ppreservata n-natura annwali tal-proċedura baġitarja u biex jiġu evitati d-diskussjonijiet dwar kwistjonijiet li mhumiex marbuta direttament man-negozjati annwali dwar il-baġit. Huwa jfakkar li l-għan tal-Kumitat ta' Konċiljazzjoni, imlaqqa' f'konformità mal-Artikolu 314 TFUE, huwa li jistabbilixxi l-baġit għall-2018. Barra minn hekk, il-Kunsill jappella lill-Kummissjoni biex tiżgura aċċess f'waqtu u ugwali għal informazzjoni u dokumenti trasparenti u oġġettivi fl-istadji kollha tan-negozjati ta' konċiljazzjoni. Nefqa amministrattiva Fil-kuntest ta' konsolidazzjoni fiskali fl-Istati Membri, l-amministrazzjonijiet nazzjonali huma obbligati li jottimizzaw l-użu ta' riżorsi limitati. Hemm ħtieġa wkoll għal razzjonalizzazzjoni tan-nefqa amministrattiva tal-UE. Għalhekk, il-Kunsill iħeġġeġ lill-istituzzjonijiet, il-korpi u l-aġenziji kollha biex inaqqsu jew jiffriżaw kemm jista' jkun in-nefqa amministrattiva tagħhom u biex jitolbu finanzjament biss għal ħtiġijiet ġustifikati. Il-Kunsill jappella lil kull istituzzjoni u korp tal-UE biex fi żmien xieraq jipprovdu lill-Kummissjoni b'informazzjoni ċara, komprensiva u kkonsolidata tan-nefqa amministrattiva tagħhom. F'konformità mar-Regolament Finanzjarju, il-Kummissjoni għandha tehmeż mal-abbozz ta' baġit id-dokumenti biex il-Parlament Ewropew u l-Kunsill ikunu jistgħu jevalwaw is-sitwazzjoni u jieħdu deċiżjonijiet imsejsin fuq il-fatti dwar l-allokazzjoni u l-użu tar-riżorsi. Għandha tingħata l-attenzjoni dovuta lill-komprensibbiltà u l-komparabbiltà tal-informazzjoni pprovduta matul iż-żmien u bejn l-istituzzjonijiet. Il-Kunsill jikkunsidra li l-livell tal-persunal fl-istituzzjonijiet, il-korpi u l-aġenziji kollha jeħtieġ li jinżamm taħt monitoraġġ kontinwu. Il-Kunsill ifakkar li l-2017 hija l-aħħar sena għall-konformità mal-mira, kif iddikjarat fil-Punt 27 tal-FII, biex il-persunal fl-istituzzjonijiet, il-korpi u l-aġenziji kollha jitnaqqas progressivament b'5%. F'dan il-kuntest, il-Kunsill jipproponi li ssir evalwazzjoni indipendenti tar-riżultati mill-Qorti Ewropea tal-Awdituri, li tkopri l-istituzzjonijiet, il-korpi u l-aġenziji kollha. Fuq il-bażi tal-konklużjonijiet ta' din l-evalwazzjoni, il-Kunsill jistieden lill-Kummissjoni tippreżenta proposta ta' segwitu adatta. Aġenziji deċentralizzati Filwaqt li jirrikonoxxi n-natura pluriennali tal-azzjonijiet mwettqa minn xi aġenziji deċentralizzati, il-Kunsill ifakkar li l-ibbaġitjar żejjed ta' spiss wassal għal livell ta' riporti sostanzjali u mhux ġustifikat. Huwa jtenni l-importanza li l-finanzjament tagħhom jinżamm taħt kontroll strett u li jiġi limitat biss għal ħtiġijiet sostanzjati. Il-Kunsill jappella lill-Kummissjoni, meta tistabbilixxi l-abbozz ta' baġit tagħha għall-2018, biex tkompli tieħu kont tal-approprjazzjonijiet mhux użati u l-ammont eċċessiv ta' bilanċi ta' likwidità akkumulati sabiex tnaqqas il-bilanċi favorevoli annwali tagħhom. Huwa jappella wkoll lill-Kummissjoni biex tivverifika bir-reqqa, u jekk ikun meħtieġ tirrevedi, it-talbiet għal fondi u l-karigi proposti mill-aġenziji b'kont meħud tal-implimentazzjoni fil-passat, ir-rata tal-postijiet battala, kif ukoll il-konformità mal-mira ta' tnaqqis tal-persunal b'5%. F'dan il-kuntest, il-Kunsill jieħu nota tal-ħidma tal-grupp ta' ħidma interistituzzjonali bil-għan ta' kontroll aktar mill-qrib u aktar permanenti fuq l-iżvilupp tal-aġenziji deċentralizzati. Il-Kunsill jistenna li l-Kummissjoni tkompli tagħti lill-Parlament Ewropew u lill-Kunsill stampa komprensiva dwar l-aġenziji, inkluża l-politika tal-bini tagħhom, flimkien mal-abbozz ta' baġit għall-2018. Konklużjoni Il-Kunsill iqis li l-baġit tal-UE għandu jkun prudenti filwaqt li jipprovdi biżżejjed riżorsi sabiex jissaħħu t-tkabbir intelliġenti u inklużiv u l-impjiegi, u biex ir-reazzjoni għall-isfidi attwali u futuri tkun effettiva, inkluż miżuri biex jiġu indirizzati l-kriżijiet tal-migrazzjoni u tas-sigurtà u biex jingħata kontribut għall-istabbiltà politika u ekonomika fil-pajjiżi ġirien tal-UE. Huwa jissottolinja li użu trasparenti, preċiż u responsabbli tar-riżorsi tal-Unjoni huwa prinċipju ġenerali biex iġib liċ-ċittadini tal-UE eqreb lejn il-proġett Ewropew. Bħal fi snin preċedenti, il-Kunsill ser jappoġġa baġit realistiku għall-2018, li jsib bilanċ bejn il-prudenza fiskali u l-investimenti l-ġodda li jwasslu għat-tkabbir u l-impjiegi. Huwa jissottolinja li valutazzjoni f'waqtha, prevedibbli, trasparenti u preċiża tal-ħtiġijiet ibbażata fuq informazzjoni baġitarja komprensiva hija għodda essenzjali biex jintlaħaq dan l-objettiv. Il-Kunsill itenni l-ħtieġa li jitħallew marġnijiet biżżejjed taħt il-limiti massimi sabiex ikunu jistgħu jiġu indirizzati ċ-ċirkostanzi mhux previsti filwaqt li jipprovdu livell adegwat ta' finanzjament u li jiġu rispettati l-impenji li diġà saru. Barra minn hekk, il-Kunsill jenfasizza l-importanza li jiġu pprovduti previżjonijiet tad-dħul affidabbli u preċiżi, li jippermettu lill-Istati Membri jivvalutaw fil-ħin il-kontribuzzjonijiet mistennija minnhom għall-baġit tal-UE. Il-Kunsill itenni l-importanza kbira li huwa jagħti lil dawn il-linji gwida u jistenna li jittieħed kont debitu tagħhom fit-tħejjija tal-abbozz ta' baġit għall-2018. Dawn il-linji gwida ser jintbagħtu lill-Parlament Ewropew u lill-Kummissjoni, kif ukoll lill-istituzzjonijiet l-oħra." (1) Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884). (2) Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1). (3) Kif muri fil-grafika li tinsab fl-Anness, l-implimentazzjoni proviżorja tal-approprjazzjonijiet ta' pagament naqset b'mod konsiderevoli fl-2016. (4) Skont ir-rapport ta' implimentazzjoni tal-Kummissjoni tal-18 ta' Jannar 2017, il-livell tal-impenji pendenti (RAL) tal-Kummissjoni kien jammonta għal EUR 237.5 biljun fl-aħħar tal-2016. (5) Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (ĠU C 373, 20.12.2013, p. 1). Ara l-paġna tal-laqgħa